b'\n_START_ARTICLE_\nJuozas Galginaitis\n_START_SECTION_\nI\xc5\xa1silavinimas, sta\xc5\xbeuot\xc4\x97s\n_START_PARAGRAPH_\n1981 m. Juozas Galginaitis baig\xc4\x97 teis\xc4\x97s studijas VU Teis\xc4\x97s fakultete. 1988 m. gruod\xc5\xbeio 21 d. S\xc4\x85junginiame tarybini\xc5\xb3 \xc4\xafstatym\xc5\xb3 mokslo tyrim\xc5\xb3 institute (TSRS) apgyn\xc4\x97 teis\xc4\x97s moksl\xc5\xb3 kandidato disertacij\xc4\x85 "\xc4\xaestatym\xc5\xb3 paie\xc5\xa1kos automatizuot\xc5\xb3 informacini\xc5\xb3 sistem\xc5\xb3 k\xc5\xabrimo teorin\xc4\x97s teisin\xc4\x97s problemos"; Nepriklausomyb\xc4\x97s metais teis\xc4\x97s moksl\xc5\xb3 kandidato laipsnis buvo nostrifikuotas \xc4\xaf socialini\xc5\xb3 moksl\xc5\xb3 (teis\xc4\x97s krypties) daktaro laipsn\xc4\xaf._NEWLINE_1991 m. 1 m\xc4\x97nes\xc4\xaf sta\xc5\xbeavosi \xc5\xbdemutin\xc4\x97s Saksonijos teisingumo ministerijoje Hanoveryje (Vokietija). 2003 m. baland\xc5\xbeio \xe2\x80\x93 liepos m\xc4\x97nesiais sta\xc5\xbeavosi bei d\xc4\x97st\xc4\x97 Kylio universitete (Kylis, Vokietija) \xe2\x80\x93 vasaros semestro metu skait\xc4\x97 paskaitas kaip Ryt\xc5\xb3 Europos teis\xc4\x97s instituto programos \xe2\x80\x9eTeis\xc4\x97 Baltijos j\xc5\xabros valstybi\xc5\xb3 erdv\xc4\x97je" (vok. Recht im Ostseeraum, angl. Law in the Baltic Sea Area), taip pat sertifikato programos \xe2\x80\x9eRyt\xc5\xb3 Europos studijos\xe2\x80\x9c (vok. \xe2\x80\x9eOsteuropa-Studien") bei \xe2\x80\x9eRyt\xc5\xb3 Europos teis\xc4\x97\xe2\x80\x9c (vok. \xe2\x80\x9eOsteurop\xc3\xa4isches Recht") kviestinis docentas. 2003 m. baland\xc5\xbeio 7 d. \xe2\x80\x93 2003 m. liepos 7 d. (2 akademines valandas per savait\xc4\x99) d\xc4\x97st\xc4\x97 kurs\xc4\x85 \xe2\x80\x9e\xc4\xaevadas \xc4\xaf Lietuvos teis\xc4\x99\xe2\x80\x9c (vok. Einf\xc3\xbchrung in die Rechtsordnung Litauens) 2003 m. bir\xc5\xbeelio 20-21 d. praved\xc4\x97 blokin\xc4\xaf seminar\xc4\x85 apie Lietuvos teis\xc4\x99 (vok. Seminar zum litauischen Recht) N\xc4\x97ro pilyje (Schloss Noer) netoli Kylio. 2005 m. 1 m\xc4\x97nes\xc4\xaf sta\xc5\xbeavosi Johann Wolfgang Goethe universitete (Frankfurtas prie Maino, Vokietija).\n_START_SECTION_\nPedagogin\xc4\x97, mokslin\xc4\x97, politin\xc4\x97, diplomatin\xc4\x97 veikla\n_START_PARAGRAPH_\n1981-1990 m. Lietuvos teismo ekspertiz\xc4\x97s instituto laborantas, mokslinis bendradarbis, sektoriaus ved\xc4\x97jas, 1989-1992 m. VU Teis\xc4\x97s fakulteto vyr. d\xc4\x97stytojas, 1990-1991 m. Valstybin\xc4\x97s teisin\xc4\x97s informacijos departamento direktoriaus pavaduotojas \xe2\x80\x93 mokslinio centro vadovas, 1991\xe2\x80\x931992 m. Teis\xc4\x97s instituto direktorius._NEWLINE_1992 m. VU Tarptautini\xc5\xb3 santyki\xc5\xb3 instituto mokslinis sekretorius, 1992-1993 m. Lietuvos policijos akademijos prorektorius mokslo reikalams, 1993\xe2\x80\x931999 m. \xe2\x80\x93 LR u\xc5\xbesienio reikal\xc5\xb3 ministerijos tarnautojas, ambasados Vokietijoje patar\xc4\x97jas, Berlyno skyriaus vadovas._NEWLINE_1999-2001 m. LR vidaus reikal\xc5\xb3 viceministras. Buvo atsakingas u\xc5\xbe tarptautinius ry\xc5\xa1ius, buvo deryb\xc5\xb3 su ES teisingumo ir vidaus reikal\xc5\xb3 srityje vadovas, ta\xc4\x8diau pateko \xc4\xaf skandal\xc4\x85 d\xc4\x97l piktnaud\xc5\xbeiavimo alkoholiniais g\xc4\x97rimais, kas jam \xe2\x80\x9ekainavo\xe2\x80\x9c viceministro post\xc4\x85. Kvalifikuotu teisininku laikytas ir, \xc5\xbeiniasklaidos vertinimais, ger\xc5\xb3 perspektyv\xc5\xb3 tur\xc4\x97j\xc4\x99s Juozas Galginaitis d\xc4\x97l stikliuko politiko karjer\xc4\x85 tur\xc4\x97jo nutraukti. 2001 m. kovo m\xc4\x97nes\xc4\xaf d\xc4\x97l \xe2\x80\x9eprastos sveikatos" jis nesugeb\xc4\x97jo tinkamai vadovauti deryb\xc5\xb3 su Europos Komisija delegacijai Briuselyje (Belgija): likus 15 minu\xc4\x8di\xc5\xb3 iki konsultacij\xc5\xb3 prad\xc5\xbeios, LR deryb\xc5\xb3 vadovas buvo rastas be \xc5\xbeado vie\xc5\xa1bu\xc4\x8dio kambaryje. Tuometinis vidaus reikal\xc5\xb3 ministras Vytautas Markevi\xc4\x8dius piktinosi Lietuvos \xc5\xbeiniasklaida, kuri, prane\xc5\xa1usi apie Juozo Galginai\xc4\x8dio \xe2\x80\x9enuotykius\xe2\x80\x9c Briuselyje, es\xc4\x85 pakenk\xc4\x97 Lietuvos \xc4\xafvaizd\xc5\xbeiui. Galginaitis, sugr\xc4\xaf\xc5\xbe\xc4\x99s \xc4\xaf Lietuv\xc4\x85, i\xc5\xa1 karto atsistatydino._NEWLINE_Juozas Galginaitis dalyvavo \xc4\xafvairi\xc5\xb3 darbo grupi\xc5\xb3, rengusi\xc5\xb3 teis\xc4\x97s aktus, veikloje. Jis buvo LR konstitucinio teismo \xc4\xafstatymo pirmojo projekto reng\xc4\x97jas (kartu su tuometiniu LPA doc. Alvydu Pumpu\xc4\x8diu), darbo grup\xc4\x97s asmens dokument\xc5\xb3 blank\xc5\xb3, j\xc5\xb3 i\xc5\xa1ra\xc5\xa1ymo \xc4\xafrangos \xc4\xafsigijimo ir asmens dokument\xc5\xb3 centro steigimo klausimams spr\xc4\x99sti narys nuo 2000 m. rugpj\xc5\xab\xc4\x8dio 11 d., darbo grup\xc4\x99 klausimams, susijusiems su teritorin\xc4\x97s j\xc5\xabros ir i\xc5\xa1imtin\xc4\x97s ekonomin\xc4\x97s zonos kontrole, apsauga ir gynyba, nagrin\xc4\x97ti (darbo grup\xc4\x97s vadovas \xe2\x80\x93 tuometinis teisingumo viceministras Gintaras \xc5\xa0vedas), narys nuo 1999 m. gruod\xc5\xbeio 15 d., darbo grup\xc4\x97s valstyb\xc4\x97s valdymo reformai rengti narys nuo 1993 m. gegu\xc5\xbe\xc4\x97s 26 d._NEWLINE_2001-2004 m. VU Tarptautinio verslo mokyklos (TVM) lektorius, docentas (nuo 2002 m.), nuo 2001 m. VU TF Teis\xc4\x97s teorijos ir istorijos katedros lektorius, docentas nuo 2002 m. rugs\xc4\x97jo m\xc4\x97n. ir Teis\xc4\x97s fakulteto prodekanas; nuo 2003 m. rugs\xc4\x97jo m\xc4\x97n. iki 2007 m. \xe2\x80\x93 VU TF Teis\xc4\x97s teorijos ir istorijos katedros ved\xc4\x97jas, VU TF Dieninio skyriaus prodekanas, nuo 2007 m. spalio 9 d. VU akademini\xc5\xb3 reikal\xc5\xb3 prorektorius (vietoje doc. dr. Birut\xc4\x97s Maryt\xc4\x97s Poci\xc5\xabt\xc4\x97s). Teis\xc4\x97s fakultete pa\xc4\x8di\xc5\xb3 student\xc5\xb3 vadintas \xe2\x80\x9estudent\xc5\xb3 prodekanu\xe2\x80\x9c.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 interes\xc5\xb3 kryptys \xe2\x80\x93 Bendroji teis\xc4\x97s teorija, teis\xc4\x97s filosofija ir metodologija; Teisinio argumentavimo teorija; lyginamoji teis\xc4\x97tyra, Europos teis\xc4\x97s istorija ir lyginamosios teis\xc4\x97tyros metodologija. D\xc4\x97stomi dalykai \xe2\x80\x93 Teis\xc4\x97s istorija, Teis\xc4\x97s metod\xc5\xb3 teorija.'